32006R1465
L 273/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1465/2006 AL COMISIEI
din 3 octombrie 2006
de modificare a Regulamentului (CEE) nr. 2131/93 de stabilire a procedurii și a condițiilor pentru vânzarea cerealelor păstrate de organismele de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6 și articolul 24 paragraful al doilea,
întrucât:
(1)
Regulamentul (CEE) nr. 2131/93 al Comisiei (2) stabilește în special condițiile de preț ce trebuie respectate pentru vânzarea produselor pe piața comunitară.
(2)
Produsele păstrate în stocurile de intervenție sunt destinate cu prioritate alimentației umane și hranei animalelor pentru a se ține seama de situațiile specifice ale pieței cerealelor. Cu toate acestea, cantitatea și calitatea produselor din stocuri pot, temporar și ocazional, să facă necesară comercializarea lor în alte scopuri, în special pentru a răspunde angajamentelor Comunității atunci când situația stocurilor justifică acest lucru și când aprovizionarea piețelor alimentare tradiționale nu este amenințată.
(3)
O mai mare utilizare a transformării cerealelor pentru producerea de biocombustibili în transporturile comunitare face parte dintr-un ansamblu de măsuri destinate să răspundă angajamentelor comunitare în materie de mediu. În consecință, promovarea utilizării biocombustibililor poate să deschidă o nouă piață produselor agricole păstrate în stocurile de intervenție ale statelor membre cu condiția ca prețurile aplicate vânzărilor de cereale să fie adaptate acestei piețe specifice a biocombustibililor. Cu toate acestea, achiziționarea de cereale destinate producerii de bioetanol și utilizarea acestuia ca biocombustibil pot fi deosebit de dificile. Prin urmare, este necesar să se prevadă, pentru aceste cazuri, posibilitatea de a comercializa stocurile de intervenție în condiții de preț speciale.
(4)
Vânzările, din stocurile de intervenție, de cereale pe piața comunitară se efectuează în funcție de stocurile disponibile și de situația piețelor. Ele pot fi influențate sau dependente de circumstanțe specifice sau excepționale care apar pe piețele respective și, prin urmare, trebuie, în aceste cazuri, să poată ține seama de aceste situații. În acest sens, este necesar să se prevadă condiții de preț care să permită, pe de o parte, evitarea perturbărilor pe piață și, pe de altă parte, efectuarea vânzărilor în funcție de circumstanțele menționate anterior. Acest obiectiv dublu poate fi atins în cazul în care prețul de vânzare corespunde, ținând seama de calitatea cerealelor puse în vânzare, prețului pieței de consum în cauză, luând în considerare cheltuielile de transport.
(5)
Pentru a permite o bună gestionare a regimului de intervenție a cerealelor, este necesar să se precizeze informațiile care trebuie comunicate Comisiei de către statele membre și să se prevadă ca acestea să fie transmise pe cale electronică.
(6)
Prin urmare, Regulamentul (CEE) nr. 2131/93 ar trebui modificat în consecință.
(7)
Comitetul de gestionare a cerealelor nu a emis un aviz în termenul stabilit de președintele său,
ADOPTĂ PREZENTUL REGULAMENT:
Articolul 1
Regulamentul (CEE) nr. 2131/93 se modifică după cum urmează:
1.
Articolul 5 se înlocuiește cu următorul text:
„Articolul 5
(1) Pentru revânzarea cerealelor pe piața Comunității, oferta se stabilește făcându-se referire la calitatea reală a lotului vizat. Se aplică următoarele condiții suplimentare:
(a)
în cazul revânzării porumbului și a sorgului pe parcursul primelor trei luni ale anului de comercializare și a grâului comun, grâului dur, secarei și a orzului pe parcursul primelor două luni ale anului de comercializare, ofertele câștigătoare trebuie să coteze un preț cel puțin egal cu prețul de intervenție aplicabil pentru a unsprezecea lună a anului de comercializare precedent, plus o creștere lunară stabilită pentru același an;
(b)
în cazul revânzării pentru restul anului de comercializare, oferta nu poate fi în nici un caz inferioară prețului de intervenție valabil în ultima zi a termenului de depunere a ofertelor; cu toate acestea, prețurile de intervenție care trebuie luate în considerare pe parcursul celei de-a douăsprezecea luni a anului de comercializare sunt cele valabile pentru a unsprezecea lună, plus o creștere lunară.
Pentru ofertele câștigătoare, prețul de vânzare minim este stabilit la un nivel astfel încât să nu perturbe piețele cerealelor și corespunde cel puțin prețului constatat, pentru o calitate echivalentă și pentru o cantitate reprezentativă, pe piața locului de depozitare sau, în lipsa acesteia, pe piața cea mai apropriată, ținând seama de cheltuielile de transport.
(2) Prin derogare de la alineatul (1), vânzarea pe piața comunitară poate fi organizată, pe baza unor licitații specifice în vederea transformării cerealelor în bioetanol și a utilizării acestuia pentru producerea de biocombustibili în Comunitate, cu condiția ca aprovizionarea piețelor alimentare tradiționale să nu fie amenințată. În acest caz, prețul de vânzare minim corespunde cel puțin prețului constatat, pentru o calitate echivalentă și pentru o cantitate reprezentativă, pe piețele produselor respective prin producerea de biocombustibili, ținând seama de cheltuielile de transport.
(3) În cazul în care, pe parcursul unui an de comercializare, se produc perturbări în funcționarea organizării comune a piețelor, în special datorită dificultății apărute în vânzarea cerealelor la prețuri conforme cu alineatul (1), sau atunci când apar circumstanțe excepționale, vânzarea pe piața comunitară poate fi organizată, pe baza licitațiilor specifice, în condiții speciale și la prețuri de vânzare stabilite în conformitate cu procedura prevăzută la articolul 25 din Regulamentul (CE) nr. 1784/2003.”
2.
Se introduce următorul articol 12a:
„Articolul 12a
Pentru fiecare dintre cerealele menționate la articolul 5 alineatul (1) din Regulamentul (CE) nr. 1784/2003, fiecare stat membru comunică pe cale electronică, până în ziua de miercuri a fiecărei săptămâni, la ora 12 (ora Bruxelles-ului), prețurile de piață reprezentative exprimate în moneda națională pe tonă. Acestea trebuie înregistrate periodic, independent și transparent.
Statele membre indică în special caracteristicile calitative ale fiecăreia dintre cereale, stadiul de comercializare, precum și locul de cotare.”
3.
La articolul 13, se elimină alineatul (1).
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică pentru revânzările efectuate începând cu anul de comercializare 2006/2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 octombrie 2006.